
Kogălniceanu în literatura istorică a României şi Alecsandri în literatura 
noastră populară joacă până la un punct rolul lui Columb în literatura noastră 
în privinţa geografică. .. Vor trece sute de ani, dar niciodată nu va răsuna numele 
unui Mihu copilul, Toma Alimoş, Erculeanu etc., fără ca ecoul să nu vibreze: 
Alecsandri! 

B. PHAŞDEU, Articole şi studii literare, Bucureşti, 1961, p. 152-153. 


Alecsandri mai are un mare titlu de glorie, pe care se cade să i-l subliniem 
mai ales acum. Întuiţia lui de artist profund şi delicat l-a făcut să se apropie cu 
pietate şi înţelegere de depozitul sacru al poeziei noastre populare. Alecsandri 
n-a tratat poezia aceasta ca sociolog ori ca folclorist. A căutat în ea giuvaierul şi 
a ştiut să-l găsească şi să-l valorifice. Oameni neinţelegători, judecând din alt 
punct de vedere decât al său, au îndrăznit să condamne această mare opetă în 
care el a adunat aurul sufletului nostru naţional, curăţindu-l de zgură şi de tină. 
Dar tocmai acesta e marele lui merit, şi tocmai aici se dovedeşte noblețea 
talentului său, în acest acord cu sufletul popular şi cu formula lui artistică. 
Opera aceasta a bardului de la Mirceşti e cu atât mai valoroasă astăzi cu cât 
astăzi, mai mult decât altădată, ne aflăm într-o mare criză, când personalitatea 
noastră naţională se alege. Şi-n manifestările artistice, care sunt hotărâtoare, 
trebuie să pornim de acolo de unde a pornit el. Ca Anteu, ca să dobândim 
puteri noi, să îngenunchem şi să sărutăm pământul nostru, îmbrăţişându-l. 

Mihail SADOVEANU, Mărturisiri, Editura pentru literatură şi artă, Bucureşti, 

1960, p. 158. 


„... Ca de multe ori când este profund dezamăgit de opreliştile ce-i stau 
înainte, Alecsandri se refugiază în scris. Baladele erau mai de mult date la tipar, 
probabil din toamna 1851. Acum, eliberat fără voia lui de sarcinile revistei ce-l 
preocupase intens de la înapoierea din străinătate, el se ocupă mai îndeaproape 
de tipărirea poeziilor populare, face corecturi, le grăbeşte, astfel că în aprilie 

1852 apare în sfârşit prima fasciculă din ele cu titlul devenit istoric el însuşi, ca 
şi când ar fi fost imprimat nu pe simpla hârtie din modesta tipografie a lui 
Codrescu, dar în bronz, pentru eternitate: Poe: poporale. Ba/ade (cântece bătrâneşti) 
adunate şi îndreptate de V. Alecsandri (...) 

Apariţia primei părţi din balade în aprilie 1852 este unul din momentele 
cele mai însemnate, dacă nu chiar cel mai însemnat, din dezvoltarea interesului 
pentru folclor în ţara noastră. 

G. C. NICOLESCU, Vaza Wii Vasile Alecsandri. Ediţia a doua, revăzută. 

Editura pentru literatură, Bucureşti, 1965, p. 258-259, 260. 


Cât pot face tovarăşii buni ca stimulent pentru un spirit receptiv, au dovedit-o 
Negruzzi şi Russo faţă de Alecsandri. Aceşti doi sunt premergătorii curentului 
popular în Moldova. Cel dintâi, într-un spiritual articol despre cântecele populare, 
descoperă cu ochi de artist frumuseţile lor, iar al doilea le adună în taină şi le 
citeşte prietenilor. Şi ceea ce făceau ei doi ca diletanţi, Alecsandri avea să continue 
cu stăruință. Comoara odată aflată, nimeni nu-şi dădea mai bine seama de 
valoarea ei ca Alecsandri, iar foiletoanele lui din ziarul „Bucovina“, scrise asupra 
acestor cântece populare (1848-1850), sunt tremurul de bucurie că prin ajutorul 
lor va da literaturii o îndrumare nouă. 

De dragul adevărului fie constatat că toată mişcarea de descoperire a literaturii 
noastre populare s-a dezvoltat independent de aceea a popoarelor apusene, că 
nici unii dintre cei ce au pornit-o nu cunoşteau teoriile lui Herder şi nici 
începuturile folcloristice ale şcolii romantice germane nu străbătuseră până la 
dânşii. Interesul pentru acea literatură, care a dus străinătăţii vestea frumoase- 
lor noastre însușiri sufleteşti şi din care a răsărit întreaga noastră literatură mai 
nouă, s-a dezvoltat în Moldova, aproape paralel cu acţiunea din ţările apusene 
şi îndeosebi cu cea din Serbia, unde Vuk Karagici săvârşise aceeaşi operă de 
renaştere ca Alecsandri la noi. î 

Dorinţa lui Alecsandri s-a împlinit cu adevărat. Lozinca lui „Indărăt la popor!“ 
şi-a dat cele mai frumoase roade. S-a dovedit mai întâi că în poezia marelui poet 
anonim se găsesc formele cele mai variate şi mai simple de exprimare a frumosu- 
lui şi elementele cele mai trainice şi mai bogate de limbă. Astfel opera lui Alec- 
sandri, prin rădăcina ei în popor, a fost chemată, în diferite crize literare şi lingvis- 
tice, şi a reuşit să salveze limba română de orbecăiri prin adâncimi fantastice. Şi 
dacă poetul din Mircești n-ar avea alt merit decât acesta, totuşi ar rămânea mare. 

Ilarie CHENDI, Pag/p de critică. Ediţie îngrijită, studiu introductiv, note şi 

bibliografie de Vasile Netea. Editura pentru literatură, Bucureşti, 1969, p.195-196. 

Apariţia unei culegeri de poezie populară ca aceea a lui Alecsandri a fost 
pregătită de o întreagă mişcare de simpatie pentru creaţia poporului. Când a 
ajuns la cunoştinţa publicului, culegerea a produs entuziasm şi s-a integrat de- 
ndată ca parte din întreaga noastră activitate literară şi culturală. Prin pătrunderea 
şi în şcoală şi în marea masă a cititorilor, poeziile populare din culegere au fost 
şi educatoare a societăţii noastre, căreia i-au pus înainte o limbă frumoasă şi un 
fond de sensibilitate şi idei, în stare să influenţeze şi pe scriitori. Pe urma lui 
Alecsandri, Eminescu se inspiră din creaţia populară pe care, şi el, o înnobilează, 
spre a ajunge la câteva din cele mai strălucite producţii ale literaturii noastre. La 
fel cu Eminescu, şi alţi mari scriitori ai noştri găsesc inspiraţie în folclor. 

Culegerile lui Alecsandri şi-au îndeplinit rolul lor literar şi politic şi au fost 
publicate potrivit cu concepţia de pe atunci despre folclor. Astăzi o culegere de 
poezie populară se supune unei discipline, este pusă în raport cu dialectologia 
şi cu lingvistica. Opera lui Alecsandri poate fi privită ca un fapt trecut în domeniul 
istoriei culturale şi supusă criticii obiective în ce priveşte concepţia şi realizarea. 
Aceasta n-o va impiedica să fie mereu citită şi să rămână ca un moment luminos 
în desfăşurarea literaturii noastre. A 

D. MURĂR AȘU, 4/esandri culegător de poezie populară. — În cartea: V. Alecsan- 

dri, Poezii populare ale românilor. Editura Minerva, Bucureşti, 1971, p. XXXI. 


Prin propriul său exemplu în munca de colectare şi valorificare a creaţiei poetice 
populare, Alecsandri ţine să releve importanţa excepţională a folclorului pentru 
dezvoltarea literaturii naţionale. Poezia populară chiar de la începutul activităţii 
lui literare i-a slujit... nu numai ca sursă de inspiraţie, ci imprimă operei lui un 
profund caracter democratic şi umanist, simplitate şi naturaleţe în expresie. 

Lazăr CIOBANU, Lzrica /p/i Alecsandri. — n cartea colectivă E doina cânt. .. 

Editura Literatura artistică, Chişinău, 1978, p. 161. 


